Mange års ventetid er forbi. Suthida Nielsen blev udvist til Thailand i 2013, men nu har hun fået permanent opholdstilladelse.

Der var fakkeloptog, underskriftsindsamlinger og massiv folkelig modstand mod udvisningen af den dengang syv-årige Im og hendes mor Suthida. Mor og datter blev sat på en flyver til Thailand efter stedfarens død i 2012. Men modstanden fik medvind i Folketinget, og en lovændring trådte i kraft. Siden har Suthida Nielsen kæmpet for at få permanent opholdstilladelse. - Hele min krop rystede og jeg fik tårer i øjnene. Sådan lyder det fra hovedpersonen selv efter næsten et årtis kamp for at få lov til at blive i Danmark. Tirsdag kom beskeden så endelig. Glæde i familien - Det betyder, at jeg er fri for at søge, og jeg kan bare slappe af nu, siger Suthida Nielsen og fortsætter: - Nu skal jeg ikke døje med at søge, nu kan jeg bare blive her. Den permanente opholdstilladelse er også noget, der vækker glæde hos Suthidas datter Im. - Hun har kæmpet så lang for det, så det er virkelig dejligt, at hun endelig har fået permanent opholdstilladelse nu, siger Im Nielsen. Suthida har kæmpet for at på den permanente opholdstilladelse lige siden hun kom til Danmark i 2010, og det har hele tiden føltes som et pres for familien. Men nu er den permanente opholdstilladelse i hus. - Nu kan vi slappe af og tage en dyb vejrtrækning, siger Suthida Nielsen. Im's tur næste gang Selvom mor Suthida har fået sin tilladelse på plads, må datter Im vente til hun fylder 18. Hun kom på danskernes læber og mediernes forsider, da hun i 2013 blev udvist til Thailand med sin mor. - Jeg kan ikke rigtig huske noget fra dengang udover alle de mennesker, der støttede os, siger Im Nielsen. I dag går hun på Hasseris Gymnasium og overvejer at læse enten psykologi eller medicin, når hun er færdig. Suthida husker udvisningen dengang noget tydligere. - Jeg får ofte stadig tårer i øjnene, når jeg tænker tilbage. Det var rigtig hårdt, siger Suthida Nielsen, der nu går efter at få dansk statsborgerskab.